Poul Nyrup Rasmussen (S), 2001-04-19:
Allerførst vil jeg gerne takke for, at forespørgslerne er rejst.
De giver os mulighed for at drøfte noget, der er meget vigtigt, nemlig hvordan vi sikrer ordentlige arbejdsforhold fra lovgiverside og kan håbe på, også i et samarbejde med arbejdsmarkedets parter, at nå de mål, vi har sat os.
Debatten om udlicitering har indtaget en stor plads i de seneste måneders politiske arbejde og efter min mening med rette.
Der er en række uheldige eksempler på udlicitering, som jeg skal komme tilbage til,
og derfor har de to rejste forespørgsler ramt plet, synes jeg.
De fungerer fint sammen, og jeg er glad for, at vi kan behandle dem sammen.
Som jeg sagde i min nytårstale, står det højt på regeringens dagsorden, at vi alle skal have et bedre arbejdsliv.
Jeg mener også, det er naturligt, at vi nu kan sætte kræfterne ind på det.
Efter den mangeårige indsats, vi har gjort med den økonomiske politik, som har fået bragt
Danmark på rette spor,
kan vi påtage os nye, store opgaver, og en af de helt centrale er et bedre arbejdsliv for de mennesker, der nu engang ikke har kunnet vælge sig ind eller uddanne sig ind på den hylde, hvor det udfordrende og spændende arbejde umiddelbart findes. Et bedre arbejdsliv skal ikke være forbeholdt dem, som har det udviklende og varierende arbejde alene, og dem, som har indflydelse på, hvordan arbejdsopgaverne skal løses.
Et bedre arbejdsliv skal også være for dem, som ikke naturligt har fået adgang til de spændende opgaver.
Det kan være fru Jensen, som har haft 20 års arbejde som rengøringsassistent på skolen, eller for den sags skyld hr. Hansen, der
under sit daglige arbejde som buschauffør i myldretidstrafikken dårligt har tid til at holde pause på grund af forsinkelser og stramme køreplaner.
De uheldige eksempler, vi har set, synes jeg vi skal tage ved lære af. Jeg synes, vi skal huske, at når vi laver politik her i Folketinget, laver vi politik for mennesker.
Vi laver politik for det daglige arbejde, og jeg vil gerne i dag gøre et par ekstra bemærkninger om netop den gruppe medarbejdere i vort samfund, som måske ikke har fået tildelt de arbejdsvilkår, vi synes skal tilgodeses.
Dårlige udliciteringer, der alene handler om at spare penge og dermed sætter tempoet i vejret for de ansatte og forringer arbejdsmiljøet, har vi set alt for mange eksempler på.
Hvordan kan man tro, at folk pludselig kan løbe
dobbelt så stærkt, blot fordi der står et privat firmanavn på medarbejdernes trøjer?
Derfor sætter vi fokus på, om man gør det rigtige for arbejdsmiljøet ved udliciteringen, og jeg mener faktisk rent ud sagt, at i dag er der ikke andre end regeringen, regeringspartierne og de to forespørgerpartier, der i fællesskab kan magte den opgave, for nu at sige det som det er.
Men vi skal gøre det nøgternt, vi skal gøre det tænksomt, og vi skal gøre det med omsorg.
Vi skal ikke starte med at sige, at det og det instrument vil vi aldrig nogen sinde bruge, men sige, at hvis det skal bruges, skal det gøres med varsomhed, tænksomhed og omsorg.
Derfor er jeg glad for, at arbejdsministeren nu har fremsat et lovforslag om udbyderansvar for arbejdsmiljøet, så vi nu stiller langt større krav i forbindelse med det værktøj og ikke bare bruger det med bind for øjnene.
Der er én ting til, som jeg også gerne vil fremhæve her i starten.
Vi ved nu så meget om den gruppe arbejdsopgaver, der slider, at det er tid at handle.
Vi ved nu så meget om f.eks. rengøringsassistentens ensidige nedslidende arbejde, at det er tid at tage konsekvensen af det.
Vi ved nu, hvad der skal gøres, for at rengøringsassistenten ikke bliver nedslidt.
Vi ved, at det har noget at gøre med det ensidige, gentagne arbejde.
Vi ved, det har noget at gøre med, at man ikke får vekslende arbejdsopgaver, men vi ved også, at vi kan finde praktiske løsninger.
Hvis man får mulighed for i løbet af en arbejdsuge at kombinere sit job, at have andre supplerende funktioner, der kan træde i stedet en dag eller to som afveksling fra lige præcis rengøringsfunktionen,
kan det bidrage til at undgå nedslidning.
Med andre ord: Vi ved, hvad der skal gøres. Derfor vil der efter denne analyse være en række situationer, hvor udliciteringsformen ganske enkelt ikke kan anvendes, og det siger jeg meget præcist.
Men det, der desværre er sket, er, at man er startet med at stille udlicitering på dagsordenen og ikke er startet med det enkelte menneske.
Med andre ord: Hvis vores målsætning fremover er at skabe en ramme for rengøringsassistenternes job, hvis jeg skal tage dem som eksempel - der er buschauffører, der er slagteriarbejdere, og der er mange, mange andre, der kan sidestilles med rengøringsassistenterne, men hvis vi tager dem som eksempel - ved vi fra Arbejdsmiljøinstituttet, at der er brug for større afveksling i arbejdet, og hvis vi kaster os ud i licitation, der alene tager den smalle side af arbejdet, forhindrer vi i virkeligheden os selv i at udforme en politik, der kan forhindre nedslidning i den type job.
Derfor er vi nødt til nu at diskutere meget grundigt, hvordan vi tager konsekvenserne af det, vi ved om et bedre arbejdsliv, og det gør vi altså ikke ved med bind for øjnene at fortsætte en udliciteringsstrategi i den offentlige sektor.
Det gør vi ved at tage konsekvensen og sige, at vi må starte med at hjælpe parterne til at definere mere afvekslende arbejdsopgaver.
Dér må det hele starte, for
deraf kommer et bedre arbejdsliv, deraf kommer en bedre sammenhæng i hverdagen, og deraf kommer også en langt bedre indsats for de offentligt ansattes vedkommende. Jeg må derfor sige, at debatten er vigtig i mere end én forstand.
Det er ikke bæredygtigt, når udbydere og tilbudsgivere ubetinget satser på det billigste tilbud uden skelen til, om pris, kvalitet og arbejdsmiljø går op i en højere enhed.
Det er ikke bæredygtigt, når udbydere og tilbudsgivere ignorerer, at der er helt urealistiske arbejds- og tidsplaner, der knytter sig til at styre det arbejde, man nu får sendt ud i udlicitering.
Endelig så noget meget fundamentalt
: Den hidtidige debat - også fra den ene side i Folketinget - har alt for ensidigt taget udgangspunkt i, at dette udliciteringsværktøj eller udbudsværktøj for den sags skyld er svaret på, hvordan vi opnår en bedre arbejdstilrettelæggelse. Der er mange, mange flere instrumenter, som skal tages i brug, når ressourcerne i den offentlige sektor skal fungere bedre.
Blandt de instrumenter vil jeg blot nævne bedre arbejdstilrettelæggelse, bedre ledelse og samarbejde, værdibaseret ledelse, uddannelse af mellemledere, brug af ny teknologi.
Det rummer alt sammen et stort potentiale, som ikke er udnyttet endnu.
Bedre information og vejledning til borgerne kan bidrage til større brugertilfredshed og dermed også til større kvalitet i serviceydelserne.
Jeg har med disse indledende ord blot villet understrege, hvor regeringen står.
Jeg har villet lægge op til, at både arbejdsministeren og erhvervsministeren, som jo er frontløbere i regeringens samarbejde for at sikre ordentlige forhold på arbejdsmarkedet, dermed også kan følge op på de konkrete lovforslag og initiativer, der dels er fremsat her i salen og dels vil blive fremsat. Må jeg bare nævne to konkrete ting: Arbejdsministerens forslag om 12 belastede brancher, hvor der nu skal indføres et skærpet arbejdsmiljøtilsyn.
Tilsvarende er der arbejdsministerens forslag om, at virksomheder, som dygtiggør sig, kan få et certifikat for et særligt godt arbejdsmiljø.
Endelig er der desuden erhvervsministerens arbejde med at færdiggøre de almindelige betingelser for levering af serviceydelser, som jo også vil indeholde fornuftige krav om sammenlignelighed og fornuftige krav om offentlighed i hele dette vigtige arbejde.
Endnu en gang vil jeg sige, at jeg ser frem til en god debat.
Jeg mener, vi har fat i et fuldstændig afgørende tema, og jeg mener, det er afgørende både for regeringen og for de konstruktive partier, som jo har taget initiativ til forespørgslen sammen med os, at vi i dag kan sende et godt, positivt signal til det danske samfunds medarbejdere, der slider hver eneste dag, dels for at opretholde eget økonomisk værd og dels for at bidrage til det her velfærdssamfunds fremtid og sammenhængskraft.